Strategiset pommikoneet osallistuvat Itämerellä järjestettävään Baltops-sotaharjoitukseen.

Kaksi Yhdysvaltain ilmavoimien B-52-pommikonetta saapui torstaina Britannian kuninkaallisten ilmavoimien Fairfordissa sijaitsevaan tukikohtaan. Kolmannen vastaavan koneen odotettiin saapuvan tukikohtaan myöhemmin.

Asiasta kertovalle Stars and Stripes -lehdelle puhuneen sotilaskomentajan mukaan pommittajien on tarkoitus ottaa osaa sotaharjoituksiin Euroopassa ja Afrikassa.

Euroopassa strategiset pommittajat osallistuvat lehden mukaan muun muassa Baltops-harjoitukseen. Baltops on laaja harjoitus, johon osallistuu sekä Nato että sen kumppanimaita.

Suomi toimii tänä vuonna ensimmäistä kertaa harjoituksen isäntämaana. Suomessa harjoitus keskittyy etenkin Syndalenin harjoitusalueelle Hankoniemeen 6.–8. kesäkuuta. Baltops kattaa kuitenkin laajan alueen Itämerellä.

Tiedossa ei ole tarkkoja yksityiskohtia harjoituksen kulusta. Viime vuonna Ruotsissa järjestetyn Baltops-harjoituksen yhteydessä B-52-koneet palasivat harjoituslennon jälkeen suoraan Yhdysvaltoihin ilman välilaskuja.

Osaharjoitukseen osallistuu noin 600 sotilasta. Suomen lisäksi harjoituksessa ovat mukana Ruotsi, Yhdysvallat, Italia, Iso-Britannia ja Saksa.

Kyseessä on kolmas vuosi peräjälkeen, kun Yhdysvallat on lähettänyt strategisia pommittajiaan Eurooppaan. Viime vuonna kaksi raskasta amerikkalaista B-52-pommikonetta lensi Ruotsin rannikolla ja simuloi merimiinojen pudottamista osana laajempaa rannikko-operaatiota.

B-52 Stratofortress -pommikoneita on parhaillaan myös Syyrian sodassa pommittamassa Isisin joukkoja.­

B-52-pommikoneet ovat olleet Yhdysvaltain ilmavoimien vakiojuhtia jo 1950-luvulta saakka. Uusimmatkin B-52-mallit on otettu käyttöön vuonna 1962.

Uutista korjattu kello 22.49. Toistaiseksi ei ole varmuutta siitä, tulevatko B-52-pommikoneet Suomeen.